Finnur Beck , lögfræðingur HS Orku , hefur verið gerður að forstjóra fyrirtækisins tímabundið eftir að Ásgeir Margeirsson ákvað að flýta starfslokum sínum og láta af störfum í gær . Í frétt á vef HS Orku segir að stjórn fyrirtækisins hafi falið Finni að stýra fyrirtækinu þar til nýr forstjóri verður ráðinn , en staðan var auglýst til umsóknar fyrr í þessum mánuði . Ráðningarferli stendur yfir og búist er við að því ljúki á allra næstu vikum . Finnur hefur starfað sem aðallögfræðingur HS Orku frá árinu 2015 . Hann útskrifaðist með ML gráðu úr lögfræði frá Háskólanum í Reykjavík árið 2010 en hann er einnig með BA gráðu í stjórnmálafræði frá Háskóla Íslands . Finnur var um tíma einn eigenda Landslaga lögmannstofu og starfaði á árum áður sem fréttamaður hjá RÚV . Greint var frá því í lok ágúst að Ásgeir , sem verið hafði forstjóri HS Orku í sex ár , hefði komist að samkomulagi um starfslok við stjórn félagsins . Staða forstjóra yrði auglýst en Ásgeir mun gegna henni þangað til að nýr forstjóri tæki við . Ásgeir var ráðinn forstjóri í tíð fyrri meirihlutaeigenda , en miklar breytingar hafa orðið á eigendahópi HS Orku á síðustu mánuðum . Auk forstjóraskiptanna hafa stjórnarmenn sagt af sér og samkvæmt heimildum Kjarnans gengu fyrrverandi stjórnendur og hluti stjórnarmanna ekki í takt við það sem nýir eigendur , breska sjóðsstýringarfyrirtækið Ancala Partners , vilja leggja áherslu á innan HS Orku . Auglýsing Lífeyrissjóðir keyptu og Bretar komu inn Jarðvarmi slhf , félag í eigu 14 íslenska lífeyrissjóð , keypti í maí hlut Innergex í HS Orku á 299,9 milljónir dali , eða 37,3 milljarða króna á núvirði . Innergex seldi þar með sænska félagið Magma Sweden til Jarðvarma en Magma átti 53,9 prósent hlut í félaginu . Með þessu varð Jarðvarmi eigandi allra hluta í HS Orku , eina íslenska orkufyrirtækinu sem er í einkaeigu eftir að hafa gengið inn í sölu á hlut fjárfestingarsjóðsins ORK fyrr á þessu ári . Samanlagt greiddi Jarðvarmi 47 milljarða króna fyrir hlutina , en þeir nema 66,6 prósent af útgefnu hlutafé í HS Orku . Jarðvarmi var að nýta kauprétt sinn á hlutum í HS Orku en félagið átti áður 33,4 prósent hlut . Í kjölfarið seldi Jarðvarmi síðan helming hlutafjár í HS orku til breska sjóðsstýringarfyrirtækisins Ancala Partners , sem sérhæfir sig í innviðafjárfestingum í Evrópu og er að stóru leyti fjármagnað af breskum lífeyrissjóðum . Áður en að það var gert tók Jarðvarmi þó 30 prósent hlut HS Orku í Bláa lóninu út úr orkufyrirtæki og seldi til nýs félags í eigu íslenskra lífeyrissjóða , Blávarma slhf. , á 15 milljarða króna . Miðað við það verð er heildarvirði Bláa lónsins 50 milljarðar króna . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .